b'\n_START_ARTICLE_\nBent\xc5\x8d\n_START_PARAGRAPH_\nBent\xc5\x8d (\xe5\xbc\x81\xe5\xbd\x93 tai \xe3\x81\xb9\xe3\x82\x93\xe3\x81\xa8\xe3\x81\x86) on japanilainen ev\xc3\xa4slaatikkoon pakattu lounas. Se voi olla kotitekoinen tai ostettu valmiina kioskista, ruokakaupasta tai ravintolasta._NEWLINE_Koska Japanissa ei useinkaan ole kouluruokailua, vaimot valmistavat lapsilleen kouluun ja miehilleen t\xc3\xb6ihin lounaan mukaan muovista tai puusta valmistettuihin monikerroksisiin laatikkomaisiin bent\xc5\x8d-astioihin. Lasten lounasrasiat ovat yleens\xc3\xa4 kirkkaamman v\xc3\xa4risi\xc3\xa4 ja koristeltu esimerkiksi manga-sarjakuvahahmojen kuvilla._NEWLINE_Bent\xc5\x8d-laatikkoon p\xc3\xa4tee usein kaava 4:3:2:1, joka kertoo eri ainesten suhdeluvut. Riisi\xc3\xa4 on nelj\xc3\xa4 osaa, kalaa, lihaa tai aterian "p\xc3\xa4\xc3\xa4lisuketta" kolme osaa, vihanneksia kaksi osaa ja vihannespikkelssi\xc3\xa4 yksi osa. Hinomaru-bent\xc5\x8dssa on pelkk\xc3\xa4\xc3\xa4 riisi\xc3\xa4, jonka keskelle on upotettu punainen luumupikkelssi._NEWLINE_Bent\xc5\x8d-kulttuurin katsotaan alkaneen 1500-luvulla. Silloin ylimyst\xc3\xb6 alkoi ottaa retkilleen lakattuja ev\xc3\xa4slaatikoita, joihin ruoka oli aseteltu erityisen kauniisti._NEWLINE_Bent\xc5\x8d voi toimia my\xc3\xb6s retkiev\xc3\xa4\xc3\xa4n\xc3\xa4. Junamatkalle mukaan otettavia bent\xc5\x8dja kutsutaan nimella eki-ben eli asemaruoka. My\xc3\xb6s teatteriin tai oopperaan voidaan ostaa mukaan hienompi bent\xc5\x8d. Kaikkein kalleimpia bent\xc5\x8dja ovat korkeatasoisten ravintoloiden tai ryokan-majatalojen tarjoamat menut lakkapuisissa laatikostoissa tai rasioissa tarjottuna. Lakkapuiset antiikkiesineet ja bent\xc5\x8d-rasiat ovat ker\xc3\xa4ilyharvinaisuuksia.'